## Odluka Ustavnog suda Republike Hrvatske broj: U-IIIA-933/2004 od 8. veljače 2005.

### NN 32/2005 (9.3.2005.), Odluka Ustavnog suda Republike Hrvatske broj: U-IIIA-933/2004 od 8. veljače 2005.

USTAVNI SUD REPUBLIKE HRVATSKE

632

Ustavni sud Republike Hrvatske,
u sastavu Petar Klarić, pred­sjednik
Suda, te suci Marijan Hranjski, Mario Kos, Ivan
Matija, Ivan Mrkonjić, Jasna Omejec,
Željko Potočnjak, Agata Račan, Emilija Rajić, Nevenka Šernhorst, Vice Vukojević i Milan Vuković,
odlučujući o ustavnoj tužbi D. P. iz Z., zastupanog po opunomoćenici D. V.,
odvjetnici u Z., na sjednici održanoj 8. veljače 2005. godine, donio je

ODLUKU

I. Ustavna tužba se usvaja.

II. Općinski sud u Zagrebu dužan
je donijeti odluku u postupku koji se vodi pod brojem: Pr-21036/04 (raniji
broj: Pr-1008/93) u najkraćemu mogućem roku, ali ne duljem od šest (6) mjeseci,
računajući od prvoga idućeg dana nakon objave ove odluke u »Narodnim novinama«.

III.
Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 49/02. – pročišćeni tekst), podnositelju
ustavne tužbe D. P. iz Z., određuje se primjerena naknada zbog povrede ustavnog
prava iz članka 29. stavka 1. Ustava Republike Hrvatske (»Narodne novine«, broj
41/01. – pročišćeni tekst) u iznosu od 7.800,00 kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V.
Ova odluka objavit će se u »Narodnim novinama«.

Obrazloženje

1. Podnositelj ustavne tužbe, na
temelju članka 63. Ustavnog zakona o Ustavnom sudu Republike Hrvatske (»Narodne
novine«, broj 49/02. – pročišćeni tekst, u daljnjem tekstu: Ustavni zakon),
podnio je 16. ožujka 2004. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 12. svibnja 1993. godine
podnositelj je Općinskom sudu u Zagrebu podnio tužbu radi poništenja odluke
disciplinske komisije kojom je isključen iz udruženja autotaksi
prijevoznika.

Do 5. studenoga 1997. godine
donijeta je presuda suda prvog stupnja koju je ukinuo Županijski sud u Zagrebu
i predmet vratio Općinskom sudu u Zagrebu na ponovno suđenje.

Ročišta su zatim pred Općinskim
sudom u Zagrebu održana  21. travnja i
13. rujna 1999. godine, 20. travnja, 14. lipnja, 2. listopada i 7. prosinca
2000. godine, te 7. veljače 2001. godine kada je zaključena glavna rasprava i
donijeta presuda.

Protiv presude je tuženik
izjavio žalbu 12. srpnja 2001. godine, te je spis dostavljen Županijskom sudu u
Zagrebu 18. rujna 2001. godine.

Županijski sud u Zagrebu je 8.
lipnja 2004. godine ukinuo presudu suda prvog stupnja i predmet vratio
Općinskom sudu u Zagrebu na ponovno suđenje. Ročište je zakazano za 11. ožujka
2005. godine.

3. PRAVO VAŽNO ZA
USTAVNOSUDSKI POSTUPAK

Pravo na suđenje u razumnom roku
zajamčeno je odredbom članka 29. stavka 1. Ustava Republike Hrvatske i odredbom
članka 63. Ustavnog zakona.

*Ustavna tužba je osnovana.*

4. Svoju odluku Ustavni sud
obrazlaže sljedećim utvrđe­njima:

4.1. DULJINA SUDSKOG POSTUPKA

Podnositelj je tužbu radi poništenja
odluke disciplinske komisije kojom je isključen iz udruženja autotaksi prijevoznika pod­nio
Općinskom sudu u Zagrebu 12. svibnja 1993. godine.

Međutim,
duljina postupka uzima se u razmatranje od 5. studenoga 1997. godine kada je
stupio na snagu Zakon o potvrđi­vanju
Konvencije za zaštitu ljudskih prava i temeljnih sloboda i Protokola, broj 1,
4, 6, 7 i 11 uz Konvenciju za zaštitu ljudskih prava i temeljnih sloboda
(»Narodne novine – Među­na­rod­ni ugovori«, broj 18/97., 6/99. – pročišćeni
tekst i 8/99. – ispra­vak, u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostalog, i pravo na suđenje u razumnom roku.

Ustavna
tužba podnijeta je 16. ožujka 2004. godine, a do toga dana postupak nije pravomoćno
okončan, pa Ustavni sud utvrđuje da je do dana podnošenja ustavne tužbe
postupak trajao ukupno deset (10) godina, deset (10) mjeseci i četiri (4) dana,
a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao šest (6) godina, četiri (4) mjeseca
i devet (9) dana.

4.2. POSTUPANJE NADLEŽNOG SUDA

Postupak se u razmatranom,
pravno relevantom razdoblju od 5. studenoga 1997.
godine do podnošenja ustavne tužbe najprije vodio pred Općinskim sudom u Zagrebu
do 18. rujna 2001. godine. Taj sud bio je neaktivan od 5. studenoga 1997. do
21. travnja 1999. godine (jednu godinu, pet mjeseci i šesnaest dana). Postupak
se zatim vodio pred Županijskim sudom u Zagrebu u trajanju od dvije godine,
deset mjeseci i dvadeset i šest dana. Postupak se od 8. lipnja 2004. godine
ponovo vodi pred Općinskim sudom u Zagrebu kao sudom prvog stupnja.

4.3. PONAŠANJE PODNOSITELJA
USTAVNE TUŽBE (TUŽITELJA U PARNIČNOM POSTUPKU)

Podnositelj ustavne tužbe kao
tužitelj u parničnom postupku nije pridonio duljini postupka.

4.4. SLOŽENOST SUDSKOG PREDMETA

Ustavni sud utvrđuje da je riječ
o složenom predmetu u kojem je potrebno utvrditi odgovornost podnositelja za
disciplinsko djelo radi kojeg je isključen iz udruženja autotaksi
prijevoznika.

OCJENA USTAVNOG SUDA

5. Ustavni sud utvrđuje da se
predmet vodi u trajanju duljem od jedanaest godina, te se sada ponovo vodi pred
sudom prvog stupnja. Imajući u vidu ovakvo ukupno trajanje postupka, te
činjenicu da je riječ o sporu koji je od velike važnosti za podnositelja, kao i
okolnost da postupak još nije dovršen, Ustavni sud smatra da je povrijeđeno
pravo podnositelja na suđenje u razumnom roku, zajamčeno člankom 29. stavkom 1.
Ustava Republike Hrvatske.

Stoga je u smislu odredbe članka
63. Ustavnog zakona, donijeta odluka kao pod točkama I. i II. izreke ove
odluke.

6. Sukladno odredbi članka 63.
stavka 3. Ustavnog zakona, odlučeno je kao u točkama III. i IV. izreke ove
odluke.

Visinu naknade zbog povrede
ustavnog prava na donošenje odluke u razumnom roku, Ustavni sud utvrđuje
uzimajući u obzir okolnosti svakoga pojedinog predmeta uz istodobno uvažavanje
ukupnih gospodarskih i socijalnih prilika u Republici Hrvatskoj.

7. Predsjednik Općinskog suda u
Zagrebu dužan je dostaviti Ustavnom sudu pisanu obavijest o datumima donošenja
i otpreme odluke u roku od osam (8) dana od dana njene otpreme, a najkasnije
osam (8) dana od isteka roka određenog u točki II. izreke ove odluke.

Ovaj nalog temelji se na članku
31. stavcima 4. i 5. Ustavnog zakona.

8. Odluka o objavi (točka V.
izreke) temelji se na odredbama članka 29. Ustavnog zakona.

Broj: U-IIIA-933/2004
Zagreb, 8. veljače 2005.

USTAVNI SUD REPUBLIKE HRVATSKE

Predsjednik Suda
**dr****. sc. Petar Klarić**, v. r.

Odluka, NN 32/2005-632